Paphiopedilum tigrinum

Paphiopedilum tigrinum on käpaliste sugukonda veenusekinga perekonda kuuluv mitmeaastane rohttaime liik. Paphiopedilum tigrinum on hinnatud IUCNi punases nimestikus eriti ohustatud liigiks (EN), varem oli ta kriitilises seisundis liik. Lehti on 4–6, need on 16–23 cm pikkused ja 2–4 cm laiused, pealt erkrohelised, alt kahvaturohelised. Õis on 20–25 cm pikkune. Õiekattelehed on rohelist, lillakaspunast ja kuldset värvi. Taime nimi tuleneb sisemistel ja välimistel õiekattelehtedel asuvatest triipudest. Paphiopedilum tigrinum'i levila asub Lõuna-Hiinas Lääne- ja Ida-Yunnani provintsis Lushuis, Malipis, Tengchongis ja Yingjiangis. Liiki esineb väidetavalt ka Tais ja Myanmaris, kuid need andmed on küsitavad, kuna nendest kohtadest ei ole saadaval herbaariumi materjale. Liik kasvab kõrgusel 1400–2200 m üle merepinna. Kolme teadaoleva hajutatud populatsiooni kogupindala on hinnanguliselt 40 km². Paphiopedilum tigrinum on haruldane liik, millel on vähe eraldiseisvaid alampopulatsioone ning see on Hiinas väga piiratud levikuga. Kõigis kolmes teadaolevas asukohas väheneb täiskasvanud isendite arvukus ja langeb elupaikade kvaliteet. Täiskasvanud isendite arv on hinnanguliselt väiksem kui 1000. Liigi arvukus on viimase kolme põlvkonna jooksul vähenenud 50–79% ja järgmise kolme põlvkonna jooksul on prognoositud langus 60–79%. Paphiopedilum tigrinum on mitmeaastane epifüütiline, litofüütiline või maapinnal kasvav taim. Isendid eelistavad kasvada kivistes kohtades metsas või põlluservas, võsastunud või hõredalt metsastatud nõlvadel, puudel ja samblikutega kaetud kividel. Paphiopedilum tigrinum eelistab niisket, vett hästi läbilaskvat huumuserikast mulda ja samblikega kaetud lubjakivimeid. See liik eelistab mõõdukalt varjulisi elupaiku troopilises kliimas, kus on mägesid. Taimede õitsemisaeg on maist augustini. Põlvkondade vahe on 7–8 aastat. Paphiopedilum tigrinum on väga nõutud ilutaim, mida kasutatakse laialdaselt aianduses ning sise- ja väliskaubanduses. Kohalikud inimesed korjavad taime loodusest kaubandusettevõtjate jaoks. Paphiopedilum tigrinum on keskkonnatundlik ja seda eriti teatud kasvutingimuste suhtes, näiteks kõrgus merepinnast, toitainete kättesaadavus kivipinnalt, samblaste ja mõõdukalt varjuliste elupaikade olemasolu. Seda liiki ohustab elupaikade killustumine ja hävimine, kuna inimesed kahjustavad ümbritsevat keskkonda. Orhideed ähvardab ka metsade hävitamine, tulekahjud, juhuslik korjamine, pinnase erosioon, dekoratiivsel eesmärgil ning kaubanduseks korjamine, tallamine ning ökoloogilised häiringud. Liik on üldisemalt ohustatud kliimamuutuste, põudade ja elupaikade kahjustumise tõttu peamiselt turismi, vaba aja veetmise, linnastumise, infrastruktuuri arendamise, otsese mõjuga puhketegevuse (nt taimede hävitamine) ja kaudsete mõjude (nt elupaiga muutuste) tõttu. Lisaks sellele ohustavad liiki populatsioonide sisemised tegurid, nagu piiratud levik ja täiskasvanud isendite vähesus. Kõik orhideed on hõlmatud loodusliku loomastiku ja taimestiku ohustatud liikidega rahvusvahelise kauplemise konventsiooni (CITES) B-lisasse. Kõik Paphiopedilum'i perekonda kuuluvad liigid on loetletud CITESi I lisas. Paphiopedilum tigrinum'i kaitsmiseks on soovitatavad järgmised toimingud: võimalike populatsioonide leidmiseks on vaja rohkem väliuuringuid; taimede paljundamine ja taasasustamine nende looduslikes elupaikades; kasvatatud isendeid tuleks kasutada kaubanduses looduslike taimede asemel; koguda teadmisi optimaalsete kasvutingimuste kohta; algatada pikaajaline kogukonnapõhine elupaikade ja liigi kaitse; elupaikade kaitse, eriti korjamise, trampimise ja metsade hävitamise vähendamine; elupaikade majandamine, et vähendada konkurentsi ressurssidele (st valgusele, veele, toitainetele); õppida tundma selle liigi ja mükoriisa suhet, et saada eluvõimelisi isendeid ex situ paljundamiseks ja kasvatamiseks; täiendavad uuringud liigi elutsükli ja ökoloogia kohta; tõsta üldsuse teadlikkust; liigi olemasolevate isendite kaitsmine seaduste abil, mis keelavad liiki korjata või välja kaevata; ex situ säilitamine: kunstlik paljundamine ja seemnekollektsioonid; olemasolevate alampopulatsioonide ja alade seire ja järelevalve; hinnata populatsioonide suurust ja uurida nende dünaamikat. "Tiger Striped Paphiopedilum". IUCNi punane nimestik. Vaadatud 09.01.2020. "Paphiopedilum tigrinum". Slipperorchids.info. Vaadatud 09.01.2020. "Paphiopedilum tigrinum". orchidspecies.com. Vaadatud 09.01.2020. Pilt